Savonlinnalainen metsäyrittäjä intoutui illanvieton vauhdittamana kaatamaan puita liikenteen tukkeeksi Kerimäellä.

Palokunta joutui raivaamaan ilkivaltaisen metsurin jäljiltä puita teiltä kolmessa eri paikassa.

Yksi puista kaatui sähkölinjalle ja vei sahalta sähköt.

Metsuri selvisi järjettömästä ja vaarallisesta tempauksesta työvelvoitteella ja yhteensä 1898 euron korvauksilla.

Metsänhoitoalan yrittäjän illanvietto lähti käsistä Kerimäellä. Nuorehko mies selvisi tempauksestaan korvauksilla ja työvelvoitteella. Kuvituskuva ei liity tapahtumiin. JARNO JUUTI

Palonkunnalla riitti vipinää Savonlinnan Kerimäellä kesäkuisena iltana viime vuonna.

Autoilijat ilmoittivat hätäkeskukseen ensin Kerimäentielle kaadetusta isosta koivusta. Puu oli kaadettu tien poikki siten, ettei siitä päässyt autolla ohi.

Palokunta raivasi puun pois.

Samaan aikaan tuli ilmoitus Joensuuntien ja Alakuonantien risteyksessä tielle kaadetusta isosta koivusta. Palokunta ehti siirtämään puun pois ennen poliisien tuloa.

Hetken kuluttua palokunta sai hälytyksen Kerimäentielle kaadetusta toisesta puusta. Palomiehet kävivät raivaamassa puun ja oksat pois.

Yllätettiin kirveen kanssa männyn kimpusta

Lopulta poliisipartio tuli paikalle.

Poliisit kuulivat puun hakkaamisen ääniä lähistöltä.

Partio havaitsi tummiin vaatteisiin ja lippalakkiin sonnustautuneen miehen, joka säntäsi poliisit havaittuaan pakoon. Mies oli ollut kaatamassa isoa mäntyä kirveellä.

Poliisit tavoittivat salaperäisen metsurin läheisen sahan pihalta. Mies osoittautui 22-vuotiaaksi mieheksi, joka on kaupparekisterin mukaan metsänhoitoalan yrittäjä.

Kolmikko viihteellä – apuri ei muista mitään

Esitutkinnassa kävi ilmi, että yrittäjä oli ollut viettämässä iltaa samassa paikassa 20- ja 22-vuotiaiden kavereidensa kanssa.

20-vuotias oli toiminut kolmikon kuskina. Mies ei kertomansa mukaan ollut huomannut, kuinka yrittäjä oli laittanut sahan ja kirveen hänen autonsa takakonttiin. 20-vuotias ei kuitenkaan kieltäytynyt kavereidensa kuljettamisesta.

Yrittäjä myönsi puiden kaatamisen. Toinen 22-vuotias mies toimi hänen mukaansa apurina työntämällä puita. Apuri ei itse muistanut päihtymyksensä vuoksi juuri mitään tapahtumista.

Sovittaa syntinsä työtä tekemällä

Kaadetut puut sijaitsivat tiealueella. Pohjois-Savon ely-keskus omisti puut.

Yksi puista osui Järvi-Suomen Energian Oy:n sähkölinjalle aiheuttaen vaurioita linjalle. Sahakuutio Oy:n sahalta Kerimäellä katkesivat sähköt.

Sahakuutio sopi yrittäjän ja apurin kanssa, että korvaus sähkökatkoksen aiheuttamasta vahingosta suoritetaan työnä yhtiön palveluksessa.

Sahakuutio luopui samalla rangaistusvaatimuksesta koko kolmikon osalta.

Yrittäjä lupasi maksaa vapaaehtoisesti 463 euron korvauksen Järvi-Suomen Energialle. Apurin osuus on 400 euroa.

Lisäksi ely-keskus ja yrittäjä sopivat 1035 euron vahingonkorvauksesta.

Kihlakunnansyyttäjä on nyt tehnyt vahingonteosta epäillyn kolmikon osalta päätöksen syyttämättä jättämisestä.

Syyttäjä viittaa syyteoikeuden osittaiseen puuttumiseen sekä siihen, että oikeudenkäynti ja rangaistus olisivat tarkoituksettomia sekä kuskin ja apurin osalta jopa kohtuuttomia seurauksia.